b'\n_START_ARTICLE_\nFilgrastim\n_START_SECTION_\nKlini\xc4\x8dna uporaba\n_START_PARAGRAPH_\nFilgrastim se uporablja za zdravljenje nevtropenije, saj spodbuja tvorbo nevtrofilcev v kostnem mozgu. Nevtropenija lahko nastopi na primer zaradi kemoterapije raka ali po presaditvi krvotvornih mati\xc4\x8dnih celic._NEWLINE_Uporablja se tudi za pove\xc4\x8danje izplavljanja nevtrofilcev pri dajalcih pred zbiranjem granulocitov s postopkom levkafereze. Izplavljanje mati\xc4\x8dnih celic v periferno kri zdravim dajalcem ne prina\xc5\xa1a neposrednih klini\xc4\x8dnih koristi, zato je namenjeno le alogenski presaditvi mati\xc4\x8dnih celic.\n_START_SECTION_\nMehanizem delovanja\n_START_PARAGRAPH_\nFilgrastim hematopoezni rastni dejavnik. Spodbuja delitev in zorenje celic granulocitne linije. Do znatnega pove\xc4\x8danja \xc5\xa1tevila nevtrofilcev v periferni krvi pride v 24 urah. Ob tem nekoliko pove\xc4\x8da se nekoliko pove\xc4\x8da tudi \xc5\xa1tevilo monocitov. Pri nekaterih bolnikih s hudo kroni\xc4\x8dno nevtropenijo lahko filgrastim nekoliko pove\xc4\x8da tudi \xc5\xa1tevilo eozinofilcev in bazofilcev v obtoku v primerjavi z izhodi\xc5\xa1\xc4\x8dem.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNajpogostej\xc5\xa1i opa\xc5\xbeeni ne\xc5\xbeeleni u\xc4\x8dinki so blage mi\xc5\xa1i\xc4\x8dno-skeletne bole\xc4\x8dine po ve\xc4\x8dkratnem dajanju zdravila in lokalna ko\xc5\xbena reakcija na mestu injiciranja. Med druge opa\xc5\xbeene ne\xc5\xbeelene u\xc4\x8dinke spadajo med drugim hude preob\xc4\x8dutljivostne reakcije (vklju\xc4\x8dno z izpu\xc5\xa1\xc4\x8dajem po vsem telesu, ote\xc5\xbeenim dihanjem, omotico, otekanjem okoli ust ali o\xc4\x8di, pospe\xc5\xa1enim sr\xc4\x8dnim pulzom in potenjem), ruptura vranice (ki je lahko tudi smrtna), plju\xc4\x8dna krvavitev, akutni sindrom dihalne stiske in hemoptiza. Pri bolnikih s srpastoceli\xc4\x8dno dispozicijo ali boleznijo srpastih celic so poro\xc4\x8dali o srpastoceli\xc4\x8dnih krizah, ki so bile v nekaterih primerih usodne.\n_START_SECTION_\nProizvodnja\n_START_PARAGRAPH_\nFilgrastim proizvajajo s pomo\xc4\x8djo tehnologije rekombinantne DNK. Gen za \xc4\x8dlove\xc5\xa1ki granulocitne kolonije spodbujajo\xc4\x8di dejavnik vnesejo v dednino Escherichia coli. Tako proizveden G-CSF s pomo\xc4\x8djo E. coli se razlikuje od \xc4\x8dloveku lastnega G-CSF.'